text: Forbud ophævet: Rockere må igen bruge deres klubhus
  15 december 2017 kl. 15.20
  Siden 10. november har det været forbudt for rockere at mødes i deres klubhus på Vejlevej i Horsens. Fredag eftermiddag blev forbuddet ophævet.
  Kl. 13 fredag eftermiddag måtte rockere i Horsens igen mødes i deres klubhus i udkanten af byen.  
  Det skriver Sydøstjyllands Politi på Twitter.
  I mere end en måned har der – ligesom flere andre steder i landet – været forbud mod at samle sig i rockerborgen.
  Forbuddet blev indført efter konflikten mellem rockergrupperne Bandidos og Satudarah spidsede til. Forbuddet er blevet forlænget flere gange siden 10. november, men nu hvor konflikten i følge politiet er trappet ned, valgte de ikke denne gang at forlænge forbuddet. Det skriver Sydøstjyllands Politi i en pressemeddelelse.
  Foruden Horsens var det også klubhuse i Viborg, Randers og Aalborg, der kom under forbuddet 10. november. De er også genåbnet fredag.
  På Sjælland indførte man i starten af november forbud mod at samle sig i 11 klubhuse.
  Forbuddet er et af de virkemidler politiet kan benytte, efter man indførte Rockerloven i 90’erne.
  
  